**Revidert emnebeskrivelse for SGO2100**

**Kort om emnet**

Dette er et introduksjonsemne som retter søkelyset mot byer som bosted og arbeidssted, som knutepunkt og som arena for mange ulike aktiviteter. Dessuten handler emnet om hvordan byregioner, byer og bydeler planlegges og utformes for å skape gode leveområder, unngå sosial ulikhet og redusere byenes konsekvenser for klima og miljø. Emnet legger opp til at studentene skal utforske byen og jobbe med konkrete byutviklingsprosjekter.

Emnet er delt i tre bolker, slik at studentene først blir introdusert for viktige temaer og teorier om byen og byutvikling, før de skal utforske byen og deretter arbeide med ulike måter å planlegge og utforme byen på:

1. **Forståelser av byen**, der studentene blir introdusert for ulike teorier og begreper for å forstå byenes historie, sosiale strukturer, økonomi og kultur. I denne bolken fokuseres det på empiriske studier av sosiale, kulturelle og økonomiske endringer, for eksempel befolkningsutvikling, sosial ulikhet, segregasjon, gentrifisering, flytting, reisemobilitet og virtuell mobilitet. Et annet hovedtema er hvordan byen oppleves, og hvordan menneskers persepsjon, atferd, livsmønstre og levekår påvirker bylivet. Dessuten kommer vi inn på betydningen av forestillinger og representasjoner om byen (for eksempel i film og litteratur) for menneskers opplevelser og identitet.
2. **Opplevelser av byen**, der studentene skal gå ut i byen og utforske den, ved hjelp av teoriene og begrepene fra den første bolken. Det blir ekskursjoner i større og mindre grupper og feltstudier, der studentene kan bruke film, fotografi og tekst til å studere og fortelle om byen. Tanken er at studentene skal oppleve og erfare byen, og at de skal utvikle sin faglige nysgjerrighet.
3. **Utvikling av byen**, der studentene skal arbeide med bypolitikk, styring og planlegging, og der studentene møter virksomheter og aktører som utvikler byen. I denne bolken skal vi arbeide med viktige temaer som bærekraftig byutvikling (både miljømessig, økonomisk og sosial bærekraft), sosial inkludering, demokrati og medvirkning. Dessuten legges det vekt på å forstå hvordan systemet for dagens byplanlegging har vokst fram, hvordan det har endret seg og hva som er de viktigste utfordringene med dette systemet i dag.

I undervisningen og pensumlitteraturen behandler vi byutvikling som et internasjonalt fenomen, inkludert utviklingen i byer i det globale sør. Men i den andre bolken, der studentene skal utforske byen helt konkret, vil vi primært fokusere på Osloregionen.

**Hva lærer du?**

**Kunnskap**

Du skal:

* Kjenne til, og kunne forklare, sentrale begreper innen bygeografi og byutvikling.
* Kunne presentere teorier og empirisk kunnskap om byenes strategiske rolle i samfunnet.
* Kunne forklare hvordan sosial, økonomisk og teknologisk endring berører befolkningsutvikling, økonomisk ulikhet og segregasjon, flytting, arbeidsreiser og digital mobilitet.
* Kjenne til hvordan byene påvirker menneskers tankegang, atferd og livsmønstre.
* Kjenne til særtrekk ved byenes levekår og sosial ulikhet.
* Kjenne til betydningen av menneskers forestillinger og kultur for byers utvikling.
* Kjenne til hovedtrekkene i systemet for planleggingen av byer, byregioner og steder.
* Kjenne til hvordan samfunnsgeografiske perspektiver kan brukes i helt konkrete byutviklingsprosjekter.
* Kjenne til de viktigste modellene for bærekraftig byutvikling, og hva det innebærer for byplanlegging og stedsutvikling.

**Ferdigheter**

Du skal:

* Lære å skrive en selvstendig akademisk tekst, enten individuelt eller sammen med andre.
* Bruke visuelle og auditive virkemidler, som fotografi, video, lyd og illustrasjoner til å presentere temaer, problemstillinger og analyser.
* Gjennom å utforske byen, å utvikle faglige nysgjerrighet og kritisk tilnærming til det du oppsøker, observerer og erfarer.
* Kunne presentere og kommentere skriftlig arbeid.

**Generell kompetanse**

Du skal:

* Kunne prinsippene for akademisk arbeid, presentasjonsteknikker og krav om selvstendighet.
Øves i kritisk tenkning rundt det stoffet du skal tilegne deg, gjennom eget arbeid og ved å kommentere andre studenters arbeid.
* Kunne grunnleggende kildehenvisningsteknikker og hvordan man lager en litteraturliste.

**Opptak og adgangsregulering**

Studenter med studierett på program eller enkeltemner må hvert semester søke undervisningsopptak til emner i StudentWeb.

**Rangering**

Opptak til emner skjer på bakgrunn av rangeringsregler.

Dersom du ikke allerede har studieplass ved UiO, kan du lese om studietilbud og opptak til program, eller om muligheten for opptak til enkeltemner med ledig kapasitet.

**Forkunnskaper**

**Obligatoriske forkunnskaper**

Generell studiekompetanse.

**Anbefalte forkunnskaper**

SGO1001 – Innføring i samfunnsgeografi

**Undervisning**

Undervisningen består av forelesninger,seminarer og ekskursjoner. På seminarene skal studentene delta aktivt. Ved ekskursjoner foregår undervisningen utendørs i byen.

**Obligatorisk aktivitet**

Seminarundervisningen er obligatorisk (det vil si at studentene må være tilstede på minst 80% av seminarene).

* Skrive en seminaroppgave (gruppeoppgave) og presentere den muntlig i seminarene.
* Være opponent på en annen gruppes oppgave.
* Utarbeide en podcast eller digital fortelling, som alle studentene kan få tilgang til (gruppeoppgave).

En fullført og godkjent obligatorisk aktivitet er gyldig så lenge emnet tilbys. Studenter som ikke har fått godkjent denne obligatoriske aktiviteten kan ikke gå opp til eksamen.

Informasjon om bytte av seminargruppe

**Fravær fra obligatorisk aktivitet**

Ved sykdom eller andre tungtveiende grunner kan du i noen tilfeller få godkjent gyldig fravær eller utsettelse av obligatorisk aktivitet.

* Meld fra om fravær fra eller behov for utsettelse av obligatorisk aktivitet.

**Adgang til undervisning**

Dersom du har gjennomført og fått godkjent obligatorisk undervisning, har du ikke krav på ny undervisning. Dersom du har fått undervisningsopptak til emnet, men ikke har gjennomført eller fått godkjent obligatorisk undervisning, har du rett til ny undervisning når det er ledig kapasitet.

**Eksamen**

Eksamen er en 5-timers skriftlig skoleeksamen.

Tidligere eksamensoppgaver.

Veiledning for besvarelser ved skoleeksamen.

**Digital skoleeksamen**

Skoleeksamen utføres i det digitale eksamenssystemet Inspera. Du må gjøre deg kjent med gjennomføringen av digital eksamen i Inspera.

Les mer om digital skoleeksamen.

**Hjelpemidler**

Det er tillatt å bruke ordbok på eksamen. Ordboken skal kontrolleres av SV-info på forhånd. Se regler for bruk av ordbok.

**Eksamensspråk**

Du kan besvare eksamen på norsk, svensk, dansk eller engelsk.

Søknad om engelsk oppgavetekst rettes til SV-Info senest 21 dager før eksamen.

SV-Info.

**Karakterskala**

Emnet bruker karakterskala fra A til F, der A er beste karakter og F er stryk. Les mer om karakterskalaen.

**Begrunnelse og klage**

* Begrunnelse og klage.

**Adgang til ny eller utsatt eksamen**

Vi tilbyr utsatt eksamen samme semester hvis du blir syk eller har annet gyldig forfall på ordinær eksamen.

Se også informasjon om å ta eksamen på nytt.

**Trekk fra eksamen**

Det er mulig å ta eksamen i emnet inntil tre ganger. Dersom du trekker deg fra eksamen etter fristen eller under eksamen, bruker du et eksamensforsøk.

**Tilrettelagt eksamen**

Søknadskjema, krav og frist for tilrettelagt eksamen.

**Evaluering av emnet**

Vi gjennomfører fortløpende evaluering av emnet, og med jevne mellomrom ber vi studentene delta i en mer omfattende evaluering.